Γερμανικά χριστουγεννιάτικα μπισκότα με μάρτσιπαν
Τα mandelhoernchen είναι τα κλασικά γερμανικά χριστουγεννιάτικα μπισκότα, που μοιάζουν σε γεύση αρκετά με τα δικά μας αμυγδαλωτά.
500 γρ. μάρτσιπαν με 50% αμύγδαλο, 150 γρ. ζάχαρη άχνη, ξύσμα από 1 ακέρωτο λεμόνι, 10 σταγόνες εκχύλισμα πικραμύγδαλου, 2 κουτ. σούπας αλεύρι ή κορν φλάουρ ή ρυζάλευρο, 2 ασπράδια αυγών + 1 επιπλέον, για άλειμμα, 100 γρ. αμύγδαλο φιλέ, 150 γρ. κουβερτούρα 50% - 55% κακάο, τεμαχισμένη
Χτυπάμε στο μίξερ με το φτερό το μάρτσιπαν, τη ζάχαρη άχνη, το ξύσμα λεμονιού, το εκχύλισμα πικραμύγδαλου και το αλεύρι.Στη συνέχεια προσθέτουμε το ένα ασπράδι και τμηματικά το δεύτερο (κουταλιά-κουταλιά μέχρι να σχηματιστεί μια ζύμη που να πλάθεται· ίσως δεν χρειαστεί όλο).Τυλίγουμε τη ζύμη με μεμβράνη και τη βάζουμε στο ψυγείο για 1 ώρα να σφίξει, προθερμαίνουμε το φούρνο στους 160° C και καλύπτουμε δύο λαμαρίνες με αντικολλητικό χαρτί. Αν δεν έχουμε δύο, χρησιμοποιούμε και τη σχάρα του φούρνου.Χωρίζουμε τη ζύμη σε μπαλάκια των 12 γρ. Πλάθουμε κάθε μπαλάκι σε σχήμα πετάλου και τα μεταφέρουμε στο ταψί. Αν η ζύμη μας κολλάει στον πάγκο, τότε τον πασπαλίζουμε με λίγο κορν φλάουρ.Σε ένα μπολ χτυπάμε ελαφρώς με πιρούνι το τρίτο ασπράδι και αλείφουμε την επιφάνεια των μπισκότων με ένα πινέλο.Πασπαλίζουμε τα μπισκότα με αμύγδαλο φιλέ και τα ψήνουμε στον προθερμασμένο φούρνο για 12 - 15 λεπτά, μέχρι να ροδίσουν οι άκρες τους. Τα αφήνουμε να κρυώσουν.Λιώνουμε τη σοκολάτα σε μπεν μαρί (σε ανοξείδωτο μπολ στερεωμένο σε μια κατσαρόλα με λίγο νερό που βράζει) ή στο φούρνο μικροκυμάτων (στα 600 W για περίπου 1 - 2 λεπτά, διακόπτοντας ενδιαμέσως για να ανακατέψουμε τη σοκολάτα ώστε να μην καεί).Βουτάμε τις άκρες των μπισκότων στη σοκολάτα και τα αφήνουμε ξανά πάνω στη λαμαρίνα, μέχρι να στερεοποιηθεί η σοκολάτα. Διατηρούνται για περίπου 2 εβδομάδες εκτός ψυγείου. 
Αλεύρι (ζύμες),Αμύγδαλα,Σοκολάτα,Χριστούγεννα